Kranaatteja käytetään usein uhkailuun ja niitä heitetään esimerkiksi tyhjiin autoihin tai rakennuksiin.

Noin 60-vuotias mies kuoli Tukholman liepeillä Huddingessa metroaseman luona sattuneessa räjähdyksessä sunnuntaina. Räjähdyksen aiheutti ilmeisesti käsikranaatti.

– Epäilemme, että kyseessä saattaa olla vanha käsikranaatti. Käsikranaatteja tuodaan monesti entisestä Jugoslaviasta, ne ovat ehkä maanneet kellarissa useita vuosia ja ovat hengenvaarallisia, sanoi Lars Alvarsjö Tukholman poliisista SVT:lle.

Svenska Dagbladet kertoi viime talvena Ruotsin poliisin raportista, jonka mukaan rikollisjengit käyttävät Ruotsissa käsikranaatteja enemmän kuin missään muualla Euroopassa. Kranaatit ovat tavallisesti peräisin entisen Jugoslavian alueelta.

Balkanilta tulevista kranaateista kertoi vuosi sitten verkkojulkaisu Quartz, jonka mukaan kranaatti-iskuja tehtiin Ruotsissa vuonna 2014 neljä, mutta vuonna 2016 jo 52. Määrä on suuri, mutta suurimmassa osassa iskuista ei haavoittunut kukaan. Poliisin viime kesänä julkaiseman raportin mukaan iskujen onkin tavallisesti tarkoitus vahingoittaa omaisuutta, eikä ihmisiä.

Ruotisn poliisi julkaisi kuvan räjähdyksessä käytetystä käsikranaatista.­

Noin 60-vuotias mies sai surmansa metroaseman luona sattuneessa käsikranaatin räjähdyksessä.­

– Uskomme, että joku on tullut Malmöhön ja varastoinut käsikranaatteja, joita on myyty eteenpäin todennäköisesti toisille rikollisille, jotka pelottelevat ja satuttavat toisia, totesi Stefan Sintéus Malmön poliisista SVT:lle.

Malmössä ilmestyvä Sydsvenskan uutisoi jo vuonna 2015, että poliisin Skånen alueella toimiva pommiryhmä oli havainnut, että käsikranaatteja – jotka vaikuttivat olevan peräisin entisen Jugoslavian alueelta – liikkui Malmön alueella.

– Ne ovat Jugoslavian hajoamissodista ylijääneitä aseita. Sitä ei kuitenkaan tiedetä, kuinka ne tarkalleen ottaen on kuljetettu Ruotsiin, kommentoi kriminologian tutkija Manne Gerell Malmön yliopistosta Quartzille.

Hänen mukaansa käsikranaatteja on joissain tapauksissa saatettu antaa muiden salakuljetettujen aseiden ostajille edullisesti tai jopa kaupanpäällisiksi. Vaikka iskut näyttävät usein sattumanvaraisilta, liittyvät ne tutkijan mukaan usein järjestäytyneeseen rikollisuuteen. Usein kranaatteja käytetäänkin uhkailuun esimerkiksi heittämällä niitä tyhjiin autoihin tai rakennuksiin.

– Useimmissa tapauksissa joko tekijä tai uhri ovat kuuluvat rikollisiin verkostoihin.

Ruotsalainen poliisiauto arkistokuvassa.­

Iskuja on ollut runsaasti nimenomaan Skånen alueella. Niitä tehtiin aiemmin hiljaisissa paikoissa, mutta Sydsvenskanin mukaan viattomiin ihmisiin kohdistuva riski oli kasvussa jo vuonna 2015, kun räjähdyksiä alkoi esiintyä julkisilla paikoilla ja asutetuilla alueilla.

Elokuussa 2016 Göteborgin Biskopsgårdenissa kuoli 8-vuotias poika, kun käsikranaatti heitettiin asuntoon ikkunan läpi. Käsikranaatti voi tappaa räjähtäessään, jos uhri on viiden metrin päässä. Vakavia vammoja voi saada, jos on 20 metrin säteellä räjähdyksestä.

Katso alla olevasta interaktiivisesta grafiikasta, millainen on M75-käsikranaatti, jollaisia Ruotsin poliisi on saanut haltuunsa.

M75 Kasi Kranaattiby PetriParkkinenon Sketchfab

Kranaatin ostaminen onnistui 10 minuutissa

Sydsvenskan selvitti elokuussa 2016, kuinka helposti käsikranaatin saa Malmössä hankittua. Apuna oli henkilö, jolla oli käsitys siitä, missä käsikranaatteja liikkuu. Kaikki kävi lopulta kymmenessä minuutissa: käsikranaatteja pimeästi myyvä henkilö vastsi toimittajan viestiin nopeasti ja lupasi toimittaa kranaatin vielä samana päivänä. Hinta on 1 200 kruunua, eli reilut 120 euroa. Viestittely yhteyshenkilöön loppui lyhyeen, kun toimittaja paljasti ammattinsa ja toivoi haastattelua.

Ruotsidemokraatit ovat syyttäneet ilmiöstä avoimia rajoja ja ulkomaalaistaustaisia ihmisiä, vaikka kriminologian tutkija Gerellin mukaan asia ei ole niin yksiselitteinen.

Myös Ruotsin hallitus on tiedostanut kranaattiongelman. Svenska Dagbladet kertoi vielä vuonna 2015, ettei laki kieltänyt tuolloin käsikranaattien tuomista Ruotsiin EU:n sisärajojen kautta, vaikka käsikranaattien hallussapito ei ollut Ruotsissa laillista silloinkaan.

Poliisi tutki Vårby Gårdin metroaseman ympäristöä sunnuntaina.­

Käsikranaatteihin liittyvää lainsäädäntöä tiukennettiin tämän vuoden alussa, kun minimivankeusrangaistus nousi kuudesta kuukaudesta vuoteen. Vakavammista rikoksista tuomiot voivat olla 3–6 vuotta. Aiemmin kranaattien hallussapito ei ollut lain mukaan verrannollinen tuliaseisiin, joten tuomiot olivat pienempiä.

– Käsikranaatit ovat yhtä vaarallisia kuin tuliaseet. Rangaistusten täytyy siksi olla samalla asteikolla tuliaseiden kanssa, perusteli silloinen sisäministeri Anders Ygeman joulukuussa 2016.

Tästä syystä ilmiötä ei ole Suomessa

Kriminologi Manne Gerell sanoi maanantaina Ilta-Sanomille, ettei tiedossa ole tarkkaa syytä, miksi käsikranaatti-iskut ovat yleistyneet Ruotsissa merkittävästi.

– En sanoisi että kaikki kranaatit tulevat entisen Jugoslavian alueelta, mutta poliisin mukaan suurin osa tulee sieltä. Poliisilla on mahdollisesti arvioita salakuljetusreiteistä, mutta minulla ei ole riittävästi tietoa, jotta voisin spekuloida sitä, hän kommentoi.

Gerell muistuttaa, että käsikranaatteja on käytetty Ruotsissa jo ennen vuotta 2015, jolloin iskujen määrä ampaisi jyrkkään nousuun.

– Käyttö on kuitenkin lisääntynyt viime vuosina. Emme pysty sanomaan, käytetäänkö iskuissa vain vanhoja kranaatteja vai tuodaanko niitä yhä Ruotsiin.

” Emme pysty sanomaan, käytetäänkö iskuissa vain vanhoja kranaatteja vai tuodaanko niitä yhä Ruotsiin.

Ruotsidemokraatit ovat syyttäneet ilmiöstä avoimia rajoja. Gerellin mukaan asia ei ole niin yksiselitteinen.

– On se mahdollista, että kranaatit tulevat Ruotsiin maahanmuuttajien mukana, mutta siitä ei ole todisteita. Ainoa mitä voi sanoa on, että iskut tapahtuvat usein naapurustoissa, joissa on paljon rikollista toimintaa ja maahanmuuttajataustaisia asukkaita.

Gerellillä on vastaus valmiina myös siihen, miksi vastaavaa ei tapahdu Suomessa. Merkittävin syy on järjestäytyneen rikollisuuden ja aseiden käytön lisääntyminen Ruotsissa. Suomessa järjestäytynyttä rikollisuutta ja rikollisjengejä on hänen mukaansa vähemmän.

– Järjestäytynyt rikollisuus keskittyy Ruotsissa lisäksi tiettyihin naapurustoihin, mitä Suomessa käsittääkseni tapahtuu vähemmän, hän lisää.